钦定古今图书集成/明伦汇编/官常典/第091卷 > 秦王万友 赵王万诠
## 钦定古今图书集成/明伦汇编/官常典/第091卷 > 秦王万友 赵王万诠

按《五代史晋家人传》，晋氏宗室次序本末，不能究见，
其可见者曰高祖二叔父，一兄六弟、七子二孙，而有
略有详，非惟祸乱多故而失其事实，抑亦无足称焉
者。然粗存其见者，以备其阙云。“二叔父曰万友、万诠，
兄曰敬儒，弟曰敬威、敬德、敬殷、敬赟、敬晖、重引，子曰
重贵、重信、重义、重英、重进、重睿、重杲，孙曰延煦、延宝。
孝平皇帝生孝元皇帝、万友、万诠，孝元皇帝生高祖，
万友生敬威、敬赟，万诠生敬晖”，而敬儒、敬德、敬殷、敬
引，皆不知其于高祖为亲疏也。高祖，孝元皇帝第二
子也，而敬儒为兄，疑其长子也，则于高祖属长而亲，
然赠官反最后于诸弟，而高祖世独不得追封，此又
可疑也。重引，高祖弟也，亦不知其为亲疏。然高祖爱
之，养以为子，故于名加重，而下齿诸子。高祖叔兄与
弟敬殷子重进，皆前即位卒，而敬威、敬德、重引、重英，
高祖反时死。高祖少子曰冯六，未名而卒。而旧说以
重睿为幼子者，非也。《石氏世事》，军中万友、万诠，职卑
不见。天福二年正月，万友自故金紫光禄大夫检校
司徒兼御史大夫、上柱国、赠太师万诠，亦自金紫光
禄大夫、检校司空、兼御史大夫、上柱国，赠太傅。出帝
天福八年五月，追封皇叔祖《万友》为秦王，万诠加赠
太师，追封赵王。